Per Bolstad
Store norske leksikon,Kunst og estetikk,Musikk,Populærmusikk,Folkemusikk
Per Bolstad var en norsk felespiller og komponist. Hans mest kjente verk er valsen Fagre Stryn. Som komponist og utøvende musiker fikk Bolstad påvirkning både fra europeisk kunstmusikk og norsk folkemusikk.
Bakgrunn Per Bolstad var født i Ålesund i Møre og Romsdal, hvor han også levde det meste av sitt liv. Han startet tidlig opp med å spille fele. Sin første musikkundervisning fikk han av den tyske organisten Johan Georg Christian Spiess (1820–1882) i seksårs alderen. Senere var det faren, Per Mathiassen Bolstad, som underviste ham. Rundt 1900 studerte han musikkteori med den svenske fiolinisten og musikkprofessoren Fridolf Bock (1836–1913). Per Bolstad er en del av en musikalsk slekt. Hans far Per Mathiassen Bolstad (1833–1910) fra Hjelledalen i Stryn, var i sin tid blant de mest aktive felespillere på hele nordvestlandet. P.M. Bolstad hadde under et opphold i Bergen lært seg både noter og en del fiolinteknikk, noe som var nokså uvanlig for norske bygdespillemenn den gang. Han skrev også en rekke egne komposisjoner som fremdeles er i bruk, og var videre en betydelig formidler av gammel tradisjonsmusikk.Per Bolstad selv fikk to sønner. Den ene var fiolinisten Per Sigurd Bolstad (1899–1931), kjent som Per Bolstad jr. Han var et fiolintalent utenom det vanlige, og ble i pressen blant annet omtalt som «vår nye Ole Bull». Han debuterte i Kristiania i 1918 til strålende kritikker, og studerte senere fiolinspill i Budapest og Paris. Den andre sønnen til Per Bolstad var trekkspilleren Einar Bolstad (1902–1984) som var bosatt i Bergen. Han skrev også musikk, hvorav Ekko-masurka er den mest kjente av hans komposisjoner. Komposisjoner Som komponist er Per Bolstad særlig kjent for sine gammeldansmelodier, som han selv kalte danser i gammel stil. Musikkformen er for eksempel vals, reinlender, polka og masurka. Bolstads komposisjoner i sjangeren kan telles i hundretall, og han er blant de mest produktive gammeldanskomponistene gjennom tidene. Av komposisjonene er valsene Fagre Stryn, En sommerkveld på Videsæter og Det glade Ålesund blant de mest kjente. Bolstads musikk har i over hundre år vært blant det mest spilte repertoaret i sin sjanger. Den har vært fremført av alt fra enkeltutøvere på fele og trekkspill, via små og store ensembler, og opp til symfonisk besetning. I tillegg til gammeldansmusikk skrev Bolstad musikk i flere andre sjangere. Blant annet komponerte han janitsjarmarsjer og virtuose karakterstykker for fiolin. Utøvende virksomhet Bolstad var landskjent som felespiller og orkesterleder. Allerede i slutten av 1880-årene dannet han sitt eget orkester i hjembyen Ålesund. Bolstad utviklet seg etter hvert til å bli en dyktig fiolinist, og reiste tidlig på 1900-tallet på turné i Sverige og Finland, delvis med klassisk musikk på repertoaret. Som musiker var Per Bolstad aktiv i norsk radio helt fra slutten av 1920-tallet. De første årene i radio spilte han ofte sammen med sin niese Reidun Røssaak (1913–2006) på piano, og fra 1930-tallet spilte han i radio med sitt senere så kjente Per Bolstads ensemble. Dette ensemblet holdt det gående til 1960-tallet, og spilte vesentlig Bolstads egne komposisjoner. I tillegg var Per Bolstad også aktiv som soloutøver på fele, og var blant mye annet en betydelig formidler av gammel slåttemusikk fra Sunnmøre og Nordfjord i NRK. Multikunstner Per Bolstad var en multikunstner. I tillegg til musikken skrev han dikt og skuespill, og han tegnet og malte. En av Bolstads utfordringer i livet var dårlig syn, og han ble etter hvert helt blind. 1928 var året da han for siste gang var i stand til å skrive ned sine egne komposisjoner på noter. Ettermæle Per Bolstad ble i 1959 tildelt Kongens fortjenestemedalje i gull for sin innsats i norsk musikkliv. Også etter sin død har han vært gjenstand for forskjellig heder. Et monument av ham finnes i Kongens gate i hjembyen Ålesund, likedan finnes Per Bolstads veg i samme by. I Stryn i Nordfjord, hvor faren hans kom fra, ligger Per Bolstads plass. Sommeren 2021 ble Per Bolstad utnevnt til æresmedlem ved Trekkspillet og gammeldansens Hall of Fame ved Norsk radiomuseum i Selbu, klassen post mortem. Utgivelser Lette bygdeslåtter (1927)  Slåttar frå gamle dage (1928) med flere komposisjoner av faren, Per Mathiassen Bolstad (1833–1910) Bolstad Slåttar, (2014), Norild Forlag AS Komposisjoner (utvalg) Oslohjerter, vals Skjærsommernatten, vals Krunebrura, vals Blomsten i Stryn, vals En aften på Mork, vals Solfrid, vals Sofie, vals Liljen i Dalen, vals En landsbyrose, vals Fagre Stryn, vals Det glade Ålesund, vals En aften på Grotli, vals Sommerkveld på Videsæter, vals Meistervalsen Ved leideren, vals En aften på Erdal, reinlender Stølsjenta, reinlender Brita, reinlender Magnhild, reinlender Min og din, reinlender Mompedotta, reinlender Gamlekjæresten, reinlender Markblomsten, reinlender Fjeldjenten, reinlender En bygdesprade, polka Olsen-polka Stryningen, polka Tråleren, polka Rundbrenneren, polka Snild og gjild, polka Prinsessen på erten, polka Tergeren, polka Damen fra Bodø, masurka Vesle-Marit, masurka Hilsen til Hjelle, masurka Bergenserhjerter, masurka Jonsokliv, masurka Les mer i Store norske leksikon Per Bolstad i Norsk biografisk leksikon norsk folkemusikk Eksterne lenker NRK TV – Gammeldans til Per Bolstad-melodier